Forslag til RÅDETS AFGØRELSE om ændring af afgørelse 2000/24/EF med henblik på udvidelse af fællesskabsgarantien til Den Europæiske Investeringsbank til også at omfatte lån til projekter i Forbundsrepublikken Jugoslavien

(forelagt af Kommissionen)

BEGRUNDELSE

1. Indledning

Vedlagte forslag vedrører indrømmelse af en fællesskabsgaranti til Den Europæiske Investeringsbank (EIB) til dækning af tab i forbindelse med lån ydet af EIB ud af egne midler til projekter i Forbundsrepublikken Jugoslavien (FRJ). Forslaget indebærer en ændring af Rådets afgørelse 2000/24/EF af 22. december 1999 [1].

[1] EFT L 9 af 13.1.2000, s. 24.

Den seneste udvikling siden efteråret 2000 har medført en fundamental ændring af det politiske scenario i FRJ og af landets forhold til det internationale samfund. Indsættelsen af en ny demokratisk valgt forbundsregering og serbisk regering i januar 2001 markerede begyndelsen på den politiske og økonomiske reformproces i FRJ.

Rådet (almindelige anliggende) nåede den 9. oktober 2000 til enighed om at ophæve sanktionerne mod Serbien og om at udvide Det Europæiske Genopbygningsagenturs aktiviteter til også at omfatte Serbien og Montenegro samt inddrage FRJ i den stabiliserings- og associeringsproces, der danner den politiske ramme for EU's forbindelser med landene i den vestlige Balkanregion.

Den 12. oktober 2000 blev der på Det Europæiske Råds møde i Biarritz bebudet en nødhjælpspakke til en værdi af 200 mio. EUR til FRJ/Serbien. Det Europæiske Genopbygningsagentur har næsten afsluttet implementeringen heraf. Denne indsats vil blive fulgt op af et støtteprogram for FRJ/Serbien i 2001 inden for rammerne af CARDS-forordningen (Rådets forordning (EF) nr. 2666/2000 [2]). Den indledende fase af dette program, der tegner sig for 150,8 mio. EUR, er allerede blevet godkendt. Denne bistand består af en kombination af støtte til dækning af øjeblikkelige behov og nye elementer af betinget bistand med henblik på at fremme udviklingen på mellemlang og længere sigt inden for især energisektoren, sundhedssektoren, landbrugssektoren og virksomheds udvikling. Programmet omfatter desuden teknisk bistand.

[2] EFT L 306 af 7.12.2000, s. 1.

Det næste formelle skridt vil, ifølge stabiliserings- og associeringsprocessen, bestå i at etablere (når FRJ er rede til det) en rådgivende EU/FRJ-taskforce, som vil tage stilling til de reformer, der skal bane vej for en eventuel stabiliserings- og associeringsaftale. I mellemtiden ydes der allerede teknisk bistand og rådgivning inden for rammerne af ovennævnte CARDS-program for 2001.

De nye FRJ-myndigheder har allerede etableret forbindelser til de internationale finansielle institutioner. Landet blev optaget som medlem af IMF i december 2000 og blev medlem af Den Europæiske Bank for Genopbygning og Udvikling (EBRD) i januar 2001. Efter at have afviklet sin andel af Den Tidligere Socialistiske Føderative Republik Jugoslaviens udestående finansielle forpligtelser over for Verdensbanken blev FRJ optaget som medlem af Verdensbanken den 8. maj 2001. Desuden har EIB tilkendegivet, at den er rede til at yde lån til FRJ, forudsat at landet får afviklet sin andel af Den Tidligere Socialistiske Føderative Republik Jugoslaviens restancer over for Banken.

FRJ står over for store økonomiske og finansielle udfordringer og problemer af den slags, der typisk rammer enhver overgangsøkonomi, men som i FRJ's tilfælde forstærkes af eftervirkningerne af væbnede konflikter og sanktioner. Som følge heraf registrerede FRJ's økonomi i årene 1990-1999 en negativ årlig vækst på 9 %, hvilket reducerede det anslåede BNP i 1999 til under halvdelen af, hvad der blev registreret i 1990. På den finansielle front er det derfor vigtigt at sikre fuld EU-støtte til FRJ's reformbestræbelser.

Den 23. maj vedtog Kommissionen et forslag til Rådets afgørelse om makrofinansiel bistand til FRJ. EIB's långivning vil repræsentere et ekstra element i EU's finansielle bistand ved at fremme investeringer i infrastrukturer og udviklingen af den private sektor.

Efter opfordring fra det franske formandskab i Rådet gennemførte EIB en foreløbig evaluering af de øjeblikkelige behov for investeringer i FRJ's basale infrastrukturer under et besøg i landet i november 2000. Med udgangspunkt i denne evaluering har Banken konkluderet, at der navnlig er behov for investeringer inden for transport- og energisektoren. For transportsektorens vedkommende har EIB identificeret investeringsprojekter til en værdi af i alt 447 mio. EUR, som Banken kunne være med til at finansiere på kort sigt. Hertil kommer finansieringen af nødvendige investeringer inden for energisektoren samt 30 mio. EUR til projekter i Montenegro, som EIB tidligere har identificeret. Alt i alt anslås finansieringsbehovet i forbindelse med de investeringsprojekter, der skønnes nødvendige på kort sigt i FRJ, at beløbe sig til mindst 700 mio. EUR.

Det er en forudsætning for lån fra EIB, at FRJ accepterer og får afviklet alle restancer på gamle lån ydet til denne del af Den Tidligere Socialistiske Føderative Republik Jugoslavien. Disse restancer beløb sig til 218 mio. EUR den 30. april 2001. Myndighederne i FRJ er rede til at påtage sig ansvaret for afviklingen af disse restancer, herunder dem, der inden for FRJ kan henføres til Montenegro og Kosovo. Den 17. maj 2001 blev der paraferet en formel aftale mellem FRJ og EIB, ifølge hvilken FRJ garanterer fuldstændig og rettidig opfyldelse af de resterende forpligtelser, der stammer fra de af de gamle EIB-lån til Den Tidligere Socialistiske Føderative Republik Jugoslavien, der tilskrives FRJ. Den endelige undertegnelse af denne aftale forventes at finde sted før den 16. juli 2001.

2. Forslaget

Med denne meddelelse forelægger Kommissionen et forslag om, at EIB's generelle mandat til långivning uden for EU som fastlagt i Rådets afgørelse 2000/24/EC udvides til også at omfatte FRJ.

For at FRJ kan blive låneberettiget i henhold til EIB's generelle mandat, bør mandatet og låneloftet for Central- og Østeuropa øges med 350 mio. EUR. Dette beløb svarer til, hvad der på kort sigt skønnes nødvendigt for at finansiere investeringer i infrastrukturer inden for transport- og energisektoren i FRJ, idet der erindres om, at EIB's långivning generelt udgør næsten halvdelen af de samlede projektfinansieringsomkostninger. Beløbet forekommer endvidere at være af en passende størrelsesorden, når henses til landets størrelse.

FRJ-mandatet vil blive fuldstændig integreret i låneloftet for Central- og Østeuropa under EIB's generelle mandat, hvori indgår det vestlige Balkan, og der vil ikke blive fastsat et specifikt regionalt låneloft med et præcist øremærket beløb. FRJ vil modtage EIB-lån som et af de lande, der er berettiget til at modtage lån under låneloftet for Central- og Østeuropa. Målbeløbet for FRJ vil ligge på 350 mio. EUR. Det endelige omfang af långivningen til FRJ vil afhænge af antallet af egnede investeringsprojekter. Denne fremgangsmåde bidrager til at undgå, at dele af specifikke regionale långivningsmandater står uudnyttet tilbage ved mandatets udløb, hvilket i sidste ende kan betyde, at sådanne restbeløb fortabes - selv om mandatet automatisk forlænges med seks måneder. Dette svarer til den fremgangsmåde, der blev anvendt i december 1999 ved fornyelsen af det generelle långivningsmandat fra 1997 for Bosnien-Hercegovina og Den Tidligere Jugoslaviske Republik Makedonien, og den fremgangsmåde, der blev anvendt ved ændringen af det generelle mandat for Kroatien i november 2000 [3].

[3] EFT L 285 af 10.11.2000, s. 20. Der blev fortaget en anden ændring i december 2000 (afgørelse 2000/788/EF), men den vedrørte Tyrkiet, der ikke er omfattet af det regionale låneloft for Central- og Østeuropa.

Det samlede loft på p.t. 19 110 mio. EUR for de lån, der kan bevilges i henhold til afgørelse 2000/24/EF, samt låneloftet for Central- og Østeuropa, der for indeværende er fastsat til 8 930 mio. EUR, skal følgelig forøges med 350 mio. EUR til henholdsvis 19 460 mio. EUR og 9 280 mio. EUR. Varigheden af mandatet for Central- og Østeuropa og det samlede mandat forbliver uændret, og det samme gælder de øvrige bestemmelser vedrørende EIB's generelle långivningsmandat.

Som en del af Den Tidligere Socialistiske Føderative Republik Jugoslavien blev FRJ inden for rammerne af finansprotokollerne for det tidligere Jugoslavien tilgodeset af 15 EIB-lån, der i årene 1977-1990 blev bevilget til store jugoslaviske energi- og transportprojekter, som efter opsplitningen af Den Tidligere Socialistiske Føderative Republik Jugoslavien overgik til FRJ. Ved udgangen af april 2001 androg de udestående forpligtelser i tilknytning til disse lån 299 mio. EUR, heraf 218 mio. EUR i restancer, inkl. renter og morarenter.

I afventning af FRJ's overtagelse af ansvaret for ovennævnte restancer (ved undertegnelse af garantiaftalen mellem FRJ og EIB) har Banken tilkendegivet, at den er i stand til og rede til at yde lån til FRJ på Bankens sædvanlige lånevilkår.

I henhold til Bankens evalueringer fra november 2000 vil EIB's transaktioner som led i nærværende forslag på kort sigt koncentrere sig om investeringer i basale infrastrukturer, hovedsagelig inden for transportsektoren og energisektoren. Denne strategi stemmer overens med dels behovet for at genopbygge de infrastrukturer, der blev ødelagt under den seneste konflikt eller ikke er blevet ordentligt vedligeholdt de sidste ti år, dels Bankens komparative fordele af at bidrage til finansieringen af investeringer i infrastrukturer.

Hensigten med forslaget er at bistå FRJ med at gennemføre de nødvendige politiske og økonomiske reformer ved at støtte landets investeringer i infrastrukturer og udviklingen af en privat sektor. Den nye regering har forpligtet sig til demokrati og økonomiske reformer, og Kommissionen har ikke grund til at betvivle, at regeringens politiske linje vil ændre sig på en måde, der vil nødvendiggøre en revurdering af den i forslaget valgte fremgangsmåde. Artikel 1 i afgørelse 2000/24/EF, i henhold til hvilken EIB's långivning skal "støtte de relevante mål for Fællesskabets eksterne politikker", beskytter imidlertid Fællesskabet, hvis FRJ skulle undlade at overholde sine forpligtelser til at gøre betydelige fremskridt med de politiske og økonomiske reformer som led i EU's stabiliserings- og associeringsproces [4].

[4] De relevante betingelser blev fastsat inden for rammerne af den regionale tilgang i konklusionerne af Rådets samling (almindelige anliggender) den 29. april 1997 og bekræftet, med henblik på stabiliserings- og associeringsprocessen, i KOM(1999) 235 af 26.5.1999 og Rådets konklusioner af 21. juni 1999.

3. Budgetmæssige konsekvenser

Nærværende forslag om at forhøje det samlede låneloft med 350 mio. EUR sammen med loftet for Central- og Østeuropa inden for rammerne af afgørelse 2000/24/EF, således at fællesskabsgarantien til EIB i henhold til nævnte afgørelse kan udvides til også at omfatte FRJ, vil få en samlet virkning for garantifonden for aktioner i forhold til tredjelande på 20,48 mio. EUR.

Dette mandat er en del af det generelle mandat og udløber den 31. januar 2007. Tilførslen af dette beløb vil imidlertid blive spredt over tre år fra 2001 til 2003 for at stemme overens med den forventede tidsmæssige fordeling af lånene.

Den resterende margen i garantifondens reserve for 2001 beløber sig for øjeblikket, dvs. uden indregning af konsekvenserne af nærværende forslag, til 16,80 mio. EUR. I dette beløb er indregnet allerede vedtagne eller foreslåede aktioner i forhold til tredjelande samt aktioner, som kan forudsiges med en vis sikkerhed. Nærværende forslag reducerer margenen til 8,02 mio. EUR. Dette efterlader et vist manøvrerum til gennemførelse af andre aktioner i forhold til tredjelande i løbet af året.

For så vidt angår de efterfølgende år, vil de årlige tilførsler, der vil være nødvendige som følge af dette forslag, alt andet lige være overkommelige, når henses til reserven i garantifonden.

2001/0143 (CNS)

Forslag til RÅDETS AFGØRELSE om ændring af afgørelse 2000/24/EF med henblik på udvidelse af fællesskabsgarantien til Den Europæiske Investeringsbank til også at omfatte lån til projekter i Forbundsrepublikken Jugoslavien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [5],

[5] EFT C af , s. .

under henvisning til udtalelse fra Europa-Parlamentet [6], og

[6] EFT C af , s. .

ud fra følgende betragtninger:

(1) Den seneste politiske udvikling i Forbundsrepublikken Jugoslavien har ført til indsættelse af demokratisk valgte regeringer, og landet har forpligtet sig til at gennemføre politiske og økonomiske reformer i overensstemmelse med EU's stabiliserings- og associeringsproces for landene i Sydøsteuropa.

(2) Den 9. oktober 2000 besluttede Rådet (almindelige anliggender) at hæve sanktionerne mod Serbien og at integrere Forbundsrepublikken Jugoslavien fuldt ud i stabiliserings- og associeringsprocessen.

(3) Forbundsrepublikken Jugoslavien står i dag over for store økonomiske og finansielle udfordringer og problemer af den slags, der typisk rammer enhver overgangsøkonomi, men som i Forbundsrepublikken Jugoslaviens tilfælde forstærkes af eftervirkningerne af væbnede konflikter og sanktioner.

(4) Det er vigtigt, at EU på dette tidspunkt tilkendegiver sin støtte til Forbundsrepublikken Jugoslaviens bestræbelser på at gennemføre politiske og økonomiske reformer ved at bidrage til investeringerne i infrastrukturer og udvikling af en privat sektor.

(5) Det er derfor hensigtsmæssigt at give Den Europæiske Investeringsbank (EIB) et garanteret långivningsmandat, således at den kan indgå låneaftaler i Forbundsrepublikken Jugoslavien.

(6) EIB har tilkendegivet, at den er i stand til og villig til at udvide långivningen ud af egne midler til projekter i Forbundsrepublikken Jugoslavien i overensstemmelse med sine vedtægter.

(7) EIB's långivning bør gøres betinget af, at alle offentlige enheder i Forbundsrepublikken Jugoslavien til fulde afvikler alle udestående og forfaldne finansielle forpligtelser over for De Europæiske Fællesskaber og EIB, og at Forbundsrepublikken Jugoslavien ved garantistillelse påtager sig ansvaret for den gæld, der endnu ikke er forfalden.

(8) Den 31. oktober 1994 vedtog Rådet forordning (EF, Euratom) nr. 2728/94 om oprettelse af en garantifond for aktioner i forhold til tredjelande [7], der senere blev ændret ved Rådets forordning (EF, Euratom) nr. 1149/1999 af 25. maj 1999 [8].

[7] EFT L 139 af 2.6.1999, s. 1.

[8] EFT L 9 af 13.1.2000, s. 24.

(9) Den i afgørelse 2000/24/EF fastsatte generalgaranti til dækning af tab i forbindelse med EIB's mandat til långivning til tredjelande bør udvides til også at omfatte Forbundsrepublikken Jugoslavien. Lånelofterne bør hæves for at muliggøre en udvidelse af de tilsvarende lånefaciliteter til Forbundsrepublikken Jugoslavien. Afgørelse 2000/24/EF bør derfor ændres i overensstemmelse hermed.

(10) Traktaten indeholder ikke anden hjemmel for vedtagelsen af denne afgørelse end artikel 308 -

TRUFFET FØLGENDE AFGØRELSE:

Artikel 1

I artikel 1, i afgørelse 2000/24/EF foretages følgende ændringer:

1. I stk. 1, andet afsnit, andet punktum, foretages følgende ændringer:

(a) i indledningen ændres "19 110 mio. EUR" til "19 460 mio. EUR"

(b) i første led ændres "8 930 mio. EUR" til "9 280 mio. EUR".

2. I stk. 2, første led, indsættes "Forbundsrepublikken Jugoslavien" efter "Estland".

3. Følgende artikel indsættes:

"Artikel 1a

1. Denne artikel finder anvendelse på EIB's långivning i Forbundsrepublikken Jugoslavien.

2. Fællesskabets garanti er betinget af, at Forbundsrepublikken Jugoslavien i fuldt omfang afvikler alle offentlige enheders udestående finansielle og forfaldne forpligtelser over for Fællesskaberne og EIB, og at Forbundsrepublikken Jugoslavien ved garantistillelse påtager sig ansvaret for de forpligtelser, der endnu ikke er forfaldne."

Artikel 2

Denne afgørelse får virkning fra dagen for offentliggørelsen i De Europæiske Fællesskabers Tidende.

Udfærdiget i Bruxelles, den

På Rådets vegne

Formand

FINANSIERINGSOVERSIGT

1. Foranstaltningens betegnelse

Garanti fra Det Europæiske Fællesskab til dækning af Den Europæiske Investeringsbanks långivning i Forbundsrepublikken Jugoslavien (FRJ).

2. Budgetpost

B0-221. Det Europæiske Fællesskabs sikkerhedsstillelse for lån, der ydes af Den Europæiske Investeringsbank i tredjelande i Central- og Østeuropa.

3. Retsgrundlag

Traktatens artikel 308.

4. Beskrivelse af foranstaltningen

4.1 Generelt formål

Formålet med foranstaltningen er at tilkendegive EU's støtte til de nye demokratiske myndigheder i FRJ og således opmuntre FRJ til at gennemføre landets politiske og økonomiske reformprogram i overensstemmelse med betingelserne i EU's stabiliserings- og associeringsproces for landene i Sydøsteuropa, navnlig ved at støtte landets investeringer i infrastrukturer og opbygningen af en privat sektor.

4.2 Beskrivelse

Budgetbevillingen har til formål at danne budgetmæssig backup for en budgetgaranti ydet af Fællesskabet til Den Europæiske Investeringsbank (EIB), så denne kan tilbyde lånefaciliteter svarende med 350 mio. EUR i FRJ.

4.3 Foranstaltningens varighed og nærmere bestemmelser for dens forlængelse

Varigheden af EIB's generelle mandat til långivning uden for Fællesskabet som fastlagt i afgørelse 2000/24/EF forbliver uændret.

5. Klassifikation af udgifterne/indtægterne

5.1 Obligatoriske/ikke-obligatoriske udgifter

Obligatoriske udgifter.

5.2 Opdelte/ikke-opdelte bevillinger

Ikke-opdelte bevillinger.

6. Udgifternes/indtægternes art

Garanti til Den Europæiske Investeringsbank.

7. Finansielle virkninger

Kun i tilfælde af at garantien faktisk anvendes.

7.1 Beregningsmetode for de samlede omkostninger ved foranstaltningen (fastlæggelse af gennemsnitsomkostningerne pr. enhed)

Der foreslås opført et p.m., da det er behæftet med usikkerhed og ikke på forhånd kan beregnes, hvor meget og hvornår der vil blive trukket på denne budgetpost.

7.2 Omkostningernes fordeling på foranstaltningens elementer

Ikke relevant.

7.3 Driftsudgifter til undersøgelser, eksperter osv., som opføres i budgettets del B

Ikke relevant.

8. Finansiering af udgifterne til foranstaltningen

I tilfælde af misligholdelse foretages betalingerne direkte fra garantifonden til kreditor.

Hvis garantifonden ikke indeholder tilstrækkelige midler til at dække misligholdelsen, frigøres der supplerende midler ved træk på budgettet:

- idet der i første omgang trækkes på den margen, der står under garantireserven

- idet der dernæst trækkes på en eventuel disponibel margen under loftet i udgiftsområde 4 i de finansielle overslag eller foretages en omfordeling inden for udgiftsområde 4

- idet der som tredje mulighed foretages en revision af de finansielle overslag i overensstemmelse med bestemmelserne i den interinstitutionelle aftale, hvilket kan indebære en omfordeling inden for andre udgiftsområder.

For at opfylde sine forpligtelser kan Kommissionen midlertidigt sikre gældsbetjeningen ved at trække på sin likvide beholdning. I så fald anvendes artikel 12 i Rådets forordning (EF, Euratom) nr. 1552/89 af 29. maj 1989.

9. Forholdsregler til sikring af at garantikravene overholdes

Der træffes passende kontrolforanstaltninger i overensstemmelse med EIB's sædvanlige procedurer.

Der træffes passende forholdsregler til at sikre, at Revisionsretten og Kontoret for Bekæmpelse af Svig (OLAF) kan udføre deres opgaver i relation til denne afgørelse i overensstemmelse med gældende lovgivning.

10. Oplysninger om cost/effectiveness

10.1 Specifikke og kvantificerbare mål, målgruppe

- Kvantificerbare mål: se punkt 4 ovenfor.

- Målgruppe: FRJ.

10.2 Begrundelse for foranstaltningen

- Behov for finansiel bistand fra Fællesskabet: at bistå FRJ med gennemførelsen af landets politiske og økonomiske reformprogram i overensstemmelse med EU's stabiliserings- og associeringsproces for landene i det sydøstlige Europa, især ved at støtte landets investeringer i infrastrukturer og opbygningen af en privat sektor.

- Valg af fremgangsmåde og midler: allerede inden for rammerne af finansprotokollerne med det tidligere Jugoslavien ydede EIB lån til FRJ. EIB kan påbegynde långivningen, så snart FRJ har afviklet al udestående og forfalden gæld til EIB og accepteret at påtage sig ansvaret og stille garanti for gæld, der endnu ikke er forfalden.

- Vigtigste usikkerhedsmomenter, som vil kunne få indflydelse på de konkrete resultater af foranstaltningen: hvis FRJ ændrer sin politisk linje på en måde, der sår tvivl om landets overholdelse af sine tilsagn om og forpligtelser til at gøre betydelige politiske og økonomiske fremskridt i overensstemmelse med EU's stabiliserings- og associeringsproces, vil foranstaltningen blive stillet i bero eller udskudt.

10.3 Overvågning og evaluering af foranstaltningen

Resultatindikatorer: Kommissionens årlige orientering af Europa-Parlamentet og Rådet skal omfatte en vurdering af det bidrag, som långivningen i henhold til denne afgørelse har ydet til realiseringen af målsætningerne for Fællesskabets eksterne politikker, idet der tages hensyn til de operationelle mål og målingerne af deres opfyldelse, som EIB fastsætter for sin långivning i henhold til afgørelse 2000/24/EF.

11. Udgifter til administration (Budgettets Sektion III, del A)

Ikke relevant. Den foreslåede foranstaltning indebærer ingen forøgelse af Kommissionens personale eller administrative udgifter.

12. Indvirkning på garantireserven

12.1 Foreløbig forfaldsplan for lån, der vil blive indgået, mens afgørelsen er i kraft

>TABELPOSITION>

12.2 Forventet anvendelse af garantireserven for tilførsel til garantifonden

Tilførselssatsen for garantifonden for aktioner i forhold til tredjelande er på 9 % pr. 1. januar 2000. Satsen for generalgarantien er på 65 %.

>TABELPOSITION>

12.3 Forventet anvendelse af garantireserven som følge af dette forslag [9]

[9] Situationen pr. 1. juni 2001.

>TABELPOSITION>

NB: Tallene for EIB's långivning tager allerede hensyn til en lille, men positiv korrektion i forbindelse med dette års første budgetoverførsel fra reserven for lån og lånegarantier til garantifonden for aktioner i forhold til tredjelande, jf. Rådets forordning nr. 2728/94 af 31. oktober 1994, som ændret ved forordning nr. 1149/99/EF af 25. maj 1999, ifølge hvilken Kommissionen skal indlede proceduren for tilførsler til långivning som led i en flerårig rammeordning (såsom EIB-mandater og Euratom-lån) ved regnskabsårets begyndelse. Transaktionerne vedrørende långivning efter disse ordninger skal foregå i årlige trancher. De beløb, der indbetales til fonden, korrigeres for den pr. 31. december det foregående år konstaterede forskel mellem de skøn, der dannede grundlag for den foregående indbetaling, og de lån, der reelt blev ydet i løbet af samme år.